b'\n_START_ARTICLE_\nTe\xc5\xbeni pospe\xc5\xa1ek\n_START_PARAGRAPH_\nT\xc3\xa9\xc5\xbeni posp\xc3\xa9\xc5\xa1ek, posp\xc3\xa9\xc5\xa1ek pr\xc3\xb2stega p\xc3\xa1da ali gravit\xc3\xa1cijski posp\xc3\xa9\xc5\xa1ek (oznaka g) je pospe\xc5\xa1ek, s katerim na Zemljinem povr\xc5\xa1ju telesa zaradi vpliva te\xc5\xbenosti prosto padajo. Zaradi vrtenja Zemlje je te\xc5\xbeni pospe\xc5\xa1ek na polih ve\xc4\x8dji kot na ekvatorju, poleg tega pa je odvisen \xc5\xa1e od splo\xc5\xa1\xc4\x8denosti Zemlje, nadmorske vi\xc5\xa1ine in sestave zemeljske skorje._NEWLINE_Iz splo\xc5\xa1nega gravitacijskega zakona se vidi, da je te\xc5\xbeni pospe\xc5\xa1ek zmno\xc5\xbeek gravitacijske konstante in mase Zemlje, deljen s kvadratom Zemljinega polmera.\n_START_SECTION_\nVplivi na te\xc5\xbeni pospe\xc5\xa1ek\n_START_PARAGRAPH_\nTe\xc5\xbeni pospe\xc5\xa1ek se spreminja s krajem. Najpomembnej\xc5\xa1a je odvisnost od zemljepisne \xc5\xa1irine. Pri tem sta pomembna dva pojava. Prvi\xc4\x8d, zaradi vrtenja Zemlje je vsak opazovalni sistem, vezan na Zemljino povr\xc5\xa1je, neinercialen. Opazovalec v takem sistemu \xc4\x8duti sistemsko silo, v tem primeru je to centrifugalna sila, ki je usmerjena nasprotno od sile te\xc5\xbenosti. Te\xc5\xbeni pospe\xc5\xa1ek je zato na ekvatorju, kjer se vrtenje Zemlje najbolj pozna, pribli\xc5\xbeno 9,789\xc2\xa0m/s\xc2\xb2, na polih, kjer se ne pozna, pa 9,823\xc2\xa0m/s\xc2\xb2. Drugi razlog je splo\xc5\xa1\xc4\x8denost Zemlje \xe2\x80\x93 zaradi vrtenja je Zemlja na polih splo\xc5\xa1\xc4\x8dena, zato je polmer na polih za 43\xc2\xa0km manj\xc5\xa1i od tistega na ekvatorju. Ker je na ekvatorju razdalja od sredi\xc5\xa1\xc4\x8da Zemlje ve\xc4\x8dja, sila te\xc5\xbee pa pada s kvadratom razdalje, pomeni, da je tudi zaradi splo\xc5\xa1\xc4\x8denosti Zemlje te\xc5\xbeni pospe\xc5\xa1ek na ekvatorju manj\xc5\xa1i kot na polih. Vsi vplivi skupaj nanesejo razliko 0,052\xc2\xa0m/s\xc2\xb2, kar pomeni, da se te\xc5\xbea telesa med dvema to\xc4\x8dkama na Zemljini povr\xc5\xa1ini spreminja za pribli\xc5\xbeno 0,5\xc2\xa0%.'